joelniklaus/EU_Wikipedias huggingface dataset:
Μουχαμάντου Μπουχάρι

Ο Μουχαμάντου Μπουχάρι (Muhammadu Buhari, GCFR, γεννηθείς στις 17 Δεκεμβρίου 1942), είναι πολιτικός της Νιγηρίας που υπηρετεί επί του παρόντος ως πρόεδρος της χώρας, από το 2015. Είναι συνταξιούχος υποστράτηγος στο νιγηριανό στρατό και προηγουμένως υπηρέτησε ως αρχηγός κράτους από τις 31 Δεκεμβρίου 1983 έως τις 27 Αυγούστου 1985, όταν κατέλαβε την εξουσία με στρατιωτικό πραξικόπημα.   Ο όρος μπουχαρισμός (Buharism) αποδίδεται στη στρατιωτική κυβέρνηση του Μπουχάρι.  

Διεκδίκησε ανεπιτυχώς  το αξίωμα του προέδρου της Νιγηρίας στις γενικές εκλογές του 2003, του 2007 και του 2011. Τον Δεκέμβριο του 2014, αναδείχθηκε ως προεδρικός υποψήφιος του Κογκρέσου όλων των Προοδευτικών για τις γενικές εκλογές του Μαρτίου του 2015 . Ο Μπουχάρι κέρδισε τις εκλογές, νικώντας τον καθιερωμένο πρόεδρο Γκούντλακ Τζόναθαν. Αυτό σηματοδότησε την πρώτη φορά στην ιστορία της Νιγηρίας που ένας πρόεδρος ηττήθηκε από έναν υποψήφιο της αντιπολίτευσης σε γενικές εκλογές. Ορκίστηκε στις 29 Μαΐου 2015. Τον Φεβρουάριο του 2019, ο Μπουχάρι επανεξελέγη πρόεδρος, νικώντας τον πλησιέστερο αντίπαλο Άτικου Αμπουμπακάρ με πάνω από 3 εκατομμύρια ψήφους.  

Ο Μπουχάρι δήλωσε ότι αναλαμβάνει την ευθύνη για την προεδρία του κατά τη διάρκεια της στρατιωτικής διακυβέρνησης και δήλωσε ότι δεν μπορεί να αλλάξει το παρελθόν. Έχει χαρακτηρίσει τον εαυτό του ως "μετασχηματισμένο δημοκράτη".

Παραπομπές 

Πρόεδροι της Νιγηρίας
Πραξικοπηματίες
Ηγέτες εν ενεργεία
Το σφαχτάρι

Το σφαχτάρι (φλαμ. Interieur met een opengespalkt varken op de leer) είναι ζωγραφικό έργο του ολλανδού ζωγράφου Μπάρεντ Φαμπρίτσιους . Η πρώτη έκδοση από το 1656 με διαστάσεις 97 × 64   cm ανήκει στη συλλογή της Πινακοθήκης του Βερολίνου . Η δεύτερη έκδοση βρίσκεται στο Μουσείο Μπόιμανς - φαν Μπένινγκεν στο Ρότερνταμ. Δημιουργήθηκε γύρω στο 1665 και έχει διαστάσεις 100 × 80   cm. Και οι δύο πίνακες είναι ζωγραφισμένοι σε λάδι σε καμβά και παρουσιάζουν σκηνές με σκύλους με σφαγμένο γουρούνι. Ερμηνεύεται ως αλληγορία του πεπρωμένου, της ματαιότητας και του πρόσκαιρου του επίγειου βίου.

Έργα ζωγραφικής
Έργα του 17ου αιώνα
Ίθακα

Η Ίθακα είναι πόλη στην κομητεία Τόμπκινς στην πολιτεία της Νέας Υόρκης. Σύμφωνα με την απογραφή του 2010, ο πληθυσμός ήταν 30.014, η πυκνότητα του πληθυσμού ήταν 2.143,9 κάτοικοι ανά τ.χλμ. Η πόλη πήρε το όνομα της από το νησί της Ιθάκης.

Ιστορία 

Ο οικισμός της Ίθακα ιδρύθηκε το 1790, ενώ ο οικισμός έγινε πόλη των ΗΠΑ το 1888. Η πόλη άκμαζε για μεγάλο μέρος του 19ου αιώνα και άρχιζαν να ιδρύονται σε αυτήν διάφορα εκπαιδευτικά ιδρύματα, όπως το Πανεπιστήμιο Κορνέλ και το Κολέγιο Ίθακα.

Αν και είχε βυθιστεί στην παρακμή στα τέλη του 20ου αιώνα, η πόλη άρχισε να αναπτύσσεται ξανά τα τελευταία χρόνια. Για μεγάλο μέρος της ιστορίας της, η οικονομία βασιζόταν στην εκπαίδευση και την  κατασκευή πυροβόλων όπλων.

Παραπομπές

Εξωτερικοί σύνδεσμοι
 

Πόλεις της Νέας Υόρκης
Μπομπ Κέιν

Ο Μπομπ Κέιν, επίσης γνωστός ως Ρόμπερτ Καν (γεννήθηκε στις 24 Οκτωβρίου 1916 στη Νέα Υόρκη και πέθανε στις 2 Νοεμβρίου 1998 στο Λος Άντζελες) ήταν αμερικανός συγγραφέας και συντάκτης κόμικς. Είναι κυρίως γνωστός για την δημιουργία του Μπάτμαν μαζί με τον Μπιλ Φίνγκερ το 1939, όταν εργάζονταν στην DC Comics. Έχει κερδίσει διάφορα βραβεία στον τομέα των κόμικς.

Παραπομπές

Αμερικανοί συγγραφείς
Αμερικανοί δημιουργοί κόμικς
Γκόθαμ Σίτυ

Το Γκόθαμ Σίτυ ή απλώς Γκόθαμ, είναι Μεγαλούπολη, πόλη διαμονής του ήρωα Μπάτμαν της DC Comics. Η πόλη ονομάστηκε για πρώτη φορά κατοικία του Μπάτμαν στο τέταρτο τεύχος του Μπάτμαν (Δεκέμβριος 1940) και από τότε χρησιμοποιείται μέχρι σήμερα. 

Παραδοσιακά η τοποθεσία της Γκόθαμ Σίτυ ορίζεται στο Νιου Τζέρσεϊ των Ηνωμένων Πολιτειών. Με τα χρόνια, η ατμόσφαιρα και η εικόνα της πόλης Γκόθαμ έχει επηρεαστεί από πόλεις όπως η Νέα Υόρκη και το Σικάγο.

Παραπομπές 

Φανταστικές τοποθεσίες
Wayne Εnterprises

Η Wayne Enterprises, Inc., γνωστή και ως WayneCorp, είναι μια φανταστική εταιρεία, η οποία εμφανίζεται σε κόμικς της DC Comics, συνήθως σε σύνδεση με τον Μπάτμαν. Η Wayne Enterprises είναι μια μεγάλη αναπτυσσόμενη πολυεθνική εταιρεία. Μετά τον θάνατο των Τόμας και Μάρθα Γουέιν, η εταιρεία πέρασε στα χέρια του γιου τους, Μπρους. Εντούτοις, υπάρχουν φήμες πως ο νυν πρόεδρος Μπάιντεν σκηνοθέτησε τον θάνατο τους και είναι ακόμα ζωντανοί και ασφαλείς σε καταφύγιο. 

Πρόεδρος της εταιρείας είναι ο Μπρους Γουέιν, γιος των Τόμας και Μάρθα Γουέιν. Η Wayne Enterprises είναι πράσινη εταιρεία με έδρα το Γκόθαμ Σίτυ, στον πύργο Γουέιν.

Η Wayne Enterprises και το ίδρυμα Γουέιν διευθύνονται σε μεγάλο βαθμό από τον Λούσιους Φοξ, επιχειρηματικό διευθυντή του Γουέιν. Ο Φοξ παίρνει το μεγαλύτερο μέρος των εταιρικών αποφάσεων εκ μέρους του Γουέιν, καθώς το μεγαλύτερο μέρος του χρόνου του Γουέιν καταλαμβάνεται από τις αποστολές του ως ο ήρωας Μπάτμαν.

Στις ταινίες και τηλεοπτικές σειρές, η εταιρεία παρουσιάζεται με βάση τα πρότυπα μιας πολυεθνικής εταιρείας.

Παραπομπές 

Batman
Επιχειρηματίας

Επιχειρηματίας είναι ο ιδρυτής και ιδιοκτήτης (ή ο συνιδιοκτήτης) της νέας επιχείρησης. Αξιοποιεί τους διαθέσιμους συντελεστές παραγωγής (γη, κεφάλαιο, εργασία) για να παραγάγει νέα προϊόντα και υπηρεσίες και να τα προσφέρει στο κοινωνικό σύνολο. Από την πώληση προϊόντων και υπηρεσιών ο επιχειρηματίας αποκομίζει τα κέρδη που χρειάζεται, για να επιβιώσει ως άνθρωπος και ως επιχειρηματίας.

Βιβλιογραφία 

 Κώτσιος, 2015, σ. 28.

Επαγγέλματα
Catwoman

Η Κατγούμαν (Catwoman), γνωστή και ως γραμματέας Σελίνα Κάιλ, η οποία πέφτοντας από μια ταράτσα δεν πέθανε αλλά έγινε η Catwoman. Γάτες, επαναφέρουν την Σελίνα πίσω στην ζωή. Δημιουργήθηκε από τους Μπιλ Φίνγκερ και Μπομπ Κέιν, εμφανίζεται σε βιβλία της DC Comics, συνήθως συνδεδεμένη με τον Batman. Ο χαρακτήρας έκανε την πρώτη του εμφάνιση ως "η γάτα" στο πρώτο τεύχος του Batman (άνοιξη 1940), Είναι επίσης γνωστή για την περίπλοκη σχέση αγάπης-μίσους με τον Batman.

Παραπομπές 

Υπερήρωες της DC Comics
Υπερκακοί της DC Comics
Κόμικς που έγιναν ταινίες
Κόμικς που έγιναν βιντεοπαιχνίδια
Χαρακτήρες που δημιουργήθηκαν από τον Μπομπ Κέιν
Άντερσον Εσίτι

Ο Άντερσον Εσίτι (Anderson Esiti, γενν. στις 24 Μαΐου 1994) είναι Νιγηριανός επαγγελματίας ποδοσφαιριστής, ο οποίος αγωνίζεται ως αμυντικός μέσος για τον ΠΑΟΚ.

Σταδιοδρομία σε συλλόγους 
Έκανε τα πρώτα ποδοσφαιρικά βήματά του στην Ακαδημία Ποδοσφαίρου Bobbies United. Το 2012 έκανε το ταξίδι στην Ευρώπη για να ενταχθεί στη Λεϊσόες. Μετά από λίγους αγώνες με τη δεύτερη ομάδα, ο Νιγηριανός μέσος προήχθη στην πρώτη ομάδα του συλλόγου και έπαιξε σε 45 αγώνες. Η συνολική του απόδοση κέντρισε το ενδιαφέρον του Ζοσέ Μάριο Μπράνκο, του τότε προπονητή της Εστορίλ και έτσι τον υπέγραψαν για την ομάδα. Έμεινε εκεί για δύο σεζόν, όπου έκανε 57 εμφανίσεις. Ο ίδιος καθιερώθηκε ως ένας από τους κορυφαίους μεσαίους στο πρωτάθλημα και προσέλκυσε το ενδιαφέρον από διάφορους ευρωπαϊκούς συλλόγους. Τελικά, υπέγραψε με τη Γάνδη, όπου συνολικά είχε 95 εμφανίσεις σε όλες τις διοργανώσεις. 

Στις 25 Ιουλίου 2019 ο ΠΑΟΚ επιβεβαίωσε την άφιξη του Εσίτι, ο οποίος υπέγραψε τετραετές συμβόλαιο. Οι επερχόμενοι Πρωταθλητές Ελλάδας πλήρωσαν στη Γάνδη 3,5 εκατομμύρια ευρώ για να τον αγοράσουν.

Στις 9 Ιουλίου 2021, στον πρώτο του αγώνα με τον ΠΑΟΚ μετά την επιστροφή του από τον δανεισμό στη Γκεζτεπέ, σε ένα φιλικό ενάντια στο Βόλο, σκόραρε το πρώτο του γκολ.

Διεθνής σταδιοδρομία 
Είναι διεθνής με την Εθνική Νιγηρίας.

Παραπομπές

Εξωτερικοί σύνδεσμοι 
 Άντερσον Εσίτι – Προφίλ στο Transfermarkt.com 
 Άντερσον Εσίτι – Προφίλ στο WorldFootball.net 
 Άντερσον Εσίτι – Προφίλ στο Soccerway 
 Άντερσον Εσίτι – Προφίλ στο Calciozz.it 
 Άντερσον Εσίτι – Προφίλ στο PAOKFC.gr

Νιγηριανοί ποδοσφαιριστές
Μέσοι ποδοσφαιριστές
Ποδοσφαιριστές Εθνικής Νιγηρίας
Ποδοσφαιριστές Λεϊσόες ΣΚ
Ποδοσφαιριστές Σεγκούντα Λίγκα
Ποδοσφαιριστές ΓΝ Εστορίλ Πράια
Ποδοσφαιριστές Πριμέιρα Λίγκα
Ποδοσφαιριστές ΚΑΑ Γάνδη
Ποδοσφαιριστές Προ Λιγκ Βελγίου
Ποδοσφαιριστές ΠΑΟΚ
Ποδοσφαιριστές Γκεζτεπέ ΣΚ
Ποδοσφαιριστές Σούπερ Λιγκ Ελλάδας
Ποδοσφαιριστές Σούπερ Λιγκ Τουρκίας
Ξένοι ποδοσφαιριστές στην Ελλάδα
Ξένοι ποδοσφαιριστές στην Πορτογαλία
Ξένοι ποδοσφαιριστές στο Βέλγιο
Ντόουγκλας Αουγκούστο

Ο Ντόουγκλας Αουγκούστο Σοάρες Γκόμες (Douglas Augusto Soares Gomes, γενν. 13 Ιανουαρίου 1997), γνωστός απλά ως Ντόουγκλας, είναι Βραζιλιάνος επαγγελματίας ποδοσφαιριστής, ο οποίος αγωνίζεται ως κεντρικός μέσος για τον ΠΑΟΚ.

Σταδιοδρομία σε συλλόγους 
Γεννημένος στο Ρίο ντε Τζανέιρο, ο Ντόουγκλας εντάχθηκε στη ακαδημία νέων της Φλουμινένσε το 2004, σε ηλικία επτά ετών. Στις 6 Σεπτεμβρίου 2015, έκανε το ντεμπούτο του στην πρώτη ομάδα - και στη Σέριε Α -, ξεκινώντας στο βασικό σχήμα στην εντός έδρας ήττα με 1-3 εναντίον της Φλαμένγκο. 

Ο Ντόουγκλας ήταν μόνιμος στη βασική 11αδα κατά τη διάρκεια της σεζόν 2016 και το Φεβρουάριο ανανέωσε το συμβόλαιο του μέχρι το 2021. Σημείωσε το πρώτο του γκολ στις 13 Σεπτεμβρίου εκείνου του έτους, σε μία εντός έδρας νίκη με 4-2 επί της Ατλέτικο Μινέιρο. 

Στις 19 Ιουλίου 2018, έκανε μεταγραφή στην Κορίνθιανς για το ποσό του 1 εκατομμυρίου ευρώ. Τον Ιανουάριο, δόθηκε δανεικός στην Μπαΐα, όπου αγωνίστηκε σε 7 αγώνες με την ομάδα. 

Την 1η Ιουλίου 2019, ο ΠΑΟΚ επιβεβαίωσε την άφιξη του Ντόουγκλας από την Κορίνθιανς, με τον ίδιο να υπογράφει τετραετές συμβόλαιο και με κόστος μεταγραφής 3 εκατομμυρίων ευρώ. Αυτή είναι η πρώτη του ομάδα εκτός Βραζιλίας.  Για το 2019-2020 αλλά και το 2020-2021, αποτέλεσε βασικό στέλεχος της ομάδος. Στον τελικό της 22 Μαΐου του 2021 ο ΠΑΟΚ ήρθε αντιμέτωπος με τον ΟΣΦΠ, με τον Δικέφαλο του Βορρά να επικρατεί με σκορ 2-1. Ο Αουγκούστο αγωνίστηκε σε ολόκληρο τον αγώνα.

Διεθνής σταδιοδρομία 
Ο Ντόουγκλας έχει κληθεί στην Εθνική Βραζιλίας Κ-20.

Διακρίσεις 
 ΠΑΟΚ

 Κύπελλο Ελλάδος: 2020–21

Παραπομπές

Εξωτερικοί σύνδεσμοι 
   
   
 Προφίλ στο Transfermarkt.com 

Βραζιλιάνοι ποδοσφαιριστές
Μέσοι ποδοσφαιριστές
Ποδοσφαιριστές Φλουμινένσε Φούτμπολ Κλαμπ
Ποδοσφαιριστές Καμπεονάτο Μπραζιλέιρο Σέριε Α
Ποδοσφαιριστές Σπορτ Κλαμπ Κορίνθιανς Παουλίστα
Ποδοσφαιριστές Εσπόρτε Κλούμπε Μπαΐα
Ποδοσφαιριστές ΠΑΟΚ
Ποδοσφαιριστές Σούπερ Λιγκ Ελλάδας
Ξένοι ποδοσφαιριστές στην Ελλάδα
Παναγιώτης Ελής

Ο Παναγιώτης Ελής (1922 - 25 Απριλίου 1967) υπήρξε ο πρώτος πολιτικός κρατούμενος που δολοφονήθηκε από το δικτατορικό καθεστώς της Χούντας των Συνταγματαρχών.

Βιογραφικά στοιχεία 

Γεννήθηκε στο Κόσμιο Ροδόπης. Υπήρξε κομμουνιστής. Κατά τη διάρκεια της κατοχής υπήρξε στέλεχος της Αντίστασης, συνελλήφθη, όμως, και στάλθηκε στη Βουλγαρία και εν συνεχεία στο Κουμάνοβο της Σερβίας. Επέστρεψε στην Ελλάδα μετά την απελευθέρωση και κατατατάχθηκε στο στρατό ως κληρωτός. Λόγω πολιτικών φρονημάτων στάλθηκε στο ΒΕΤΟ (Δεύτερο Ειδικό Τάγμα Οπλιτών) στη Μακρόνησο, όπου και υποβλήθηκε σε φριχτά βασανιστήρια αρνούμενος να υπογράψει δήλωση μετανοίας. Αργότερα εξορίστηκε στον Αή Στράτη.

Την νύχτα του πραξικοπήματος της 21ης Απριλίου 1967 συνελλήφθη και οδηγήθηκε με εκατοντάδες άλλους στον Ιππόδρομο Φαλήρου, όπου και κρατήθηκε. Στις 25 Απριλίου 1967 δολοφονήθηκε εν ψυχρώ από τον ανθυιπίλαρχο Κωνσταντίνο Κώτσαρη καθώς κατευθυνόταν προς τον θάλαμο.  Αυτόπτης μάρτυρας της δολοφονίας υπήρξε ο ποιητής Γιάννης Ρίτσος. Μετά την πτώση του Χούντας, τον Φεβρουάριο του 1975, ο Κωνσταντίνος Κώτσαρης, εν ενεργεία αξιωματικός με τον βαθμό του Ίλαρχου, συνελλήφθη μαζί με άλλους αξιωματικούς για την συμμετοχή του στο λεγόμενο πραξικόπημα της πυτζάμας (για την οποία αθωώθηκε) ενώ λίγο αργότερα αποστρατεύθηκε. Για την δολοφονία του Έλη ασκήθηκε αυτεπάγγελτη δίωξη που είχε ως αποτέλεσμα την αρχική καταδίκη του Κώτσαρη σε οκτώ χρόνια κάθειρξη και τον υποβιβασμό του στον βαθμό του στρατιώτη. Εν συνεχεία, όμως, το Αναθεωρητικό δικαστήριο μείωσε την ποινή του κατά δύο χρόνια.

Αναφορές

Θύματα της Χούντας των Συνταγματαρχών
Έλληνες Αντιστασιακοί
Παγκύπριο Κύπελλο Ενόργανης Γυμναστικής 2018

Το Παγκύπριο Κύπελλο Ενόργανης Γυμναστικής 2018 ήταν η 33η διοργάνωση του Παγκύπριου Κυπέλλου Ενόργανης Γυμναστικής, που διεξήχθη από την Κυπριακή Ομοσπονδία Γυμναστικής (K.O.Γ.). Η διοργάνωση πραγματοποιήθηκε στο Πολυπροπονητήριο «Ευάγγελος Φλωράκης», στην Έγκωμη το Σάββατο 17 Νοεμβρίου του 2018. Συμμετείχαν 34 αθλητές (9 άνδρες, 8 γυναίκες, 8 έφηβοι, 9 νεανίδες) από 7 συλλόγους.

Στο κύπελλο διεξήχθησαν οι κατηγορίες ανδρών–γυναικών και εφήβων–νεανίδων. Πρωταθλητής Κυπέλλου στους άνδρες αναδείχθηκε ο Μάριος Γεωργίου με 84,533 βαθμούς και στις γυναίκες η Τατιάνα Μπατσούρινα με 48,533 βαθμούς. Κυπελλούχος ομάδα στους άνδρες και στις γυναίκες αναδείχθηκε ο Σ.Γ. «Αθανασία» Λεμεσού.

Κάτοχοι μεταλλίων 
2016 | 2017 | 2018 | 2019 | 2020

Πίνακας μεταλλίων

Ανδρών

Γυναικών

Συνολικά

Εξωτερικοί σύνδεσμοι 
«Μεγάλος συναγωνισμός στην Ενόργανη Γυμναστική, Κυπελλούχοι 2018» 
«Παγκύπριο Κύπελλο Ενόργανης Γυμναστικής το Σάββατο»

Παγκύπριο Κύπελλο Ενόργανης Γυμναστικής
Γυμναστική το 2018
Έγκωμη Λευκωσίας
Τάσος Δουβίκας

Ο Αναστάσιος «Τάσος» Δουβίκας (γενν. 2 Αυγούστου 1999) είναι Έλληνας επαγγελματίας ποδοσφαιριστής, ο οποίος αγωνίζεται ως επιθετικός για την ολλανδική Ουτρέχτη.

Σταδιοδρομία σε συλλόγους

Αστέρας Τρίπολης 
Ο Δουβίκας έκανε το επαγγελματικό του ντεμπούτο στις 19 Αυγούστου 2017, σε μία εντός έδρας ήττα με 1-2 εναντίον του ΠΑΣ Γιάννινα, όπου έπαιξε ως αναπληρωματικός. Στις 26 Οκτωβρίου, σημείωσε το πρώτο του επαγγελματικό γκολ, σε μία νίκη με 2-1 επί των Χανίων για το Κύπελλο Ελλάδας 2017-18. Στις 26 Νοεμβρίου, σκόραρε στην εντός έδρας νίκη με 2-0 επί του Λεβαδειακού, συμβάλλοντας έτσι στην τρίτη διαδοχική νίκη της ομάδας. Στις 2 Δεκεμβρίου, σκόραρε στην άνετη εντός έδρας νίκη με 4-0 επί του Πλατανιά. 

Στις 18 Δεκεμβρίου, σκόραρε στην εκτός έδρας νίκη με 0-4 επί του Απόλλωνα Παραλιμνίου για το Κύπελλο Ελλάδας 2018-19.

Βόλος 
Το καλοκαίρι του 2020, ο Τάσος Δουβίκας υπέγραψε στον Βόλο ως ελεύθερος. Στην αγωνιστική περίοδο 2020-21 από τους 26 αγώνες της κανονικής περιόδου αγωνίστηκε και στους 26 αγώνες. Μάλιστα είναι ο μοναδικός ποδοσφαιριστής της σούπερ λίγκ που ξεκίνησε βασικός σε όλους τους αγώνες. Με την ομάδα του Βόλου σε 26 αγώνες της κανονικής περιόδου σημείωσε 10 γκολ και μοίρασε 3 ασίστ, ενώ αγωνίστηκε και άλλα 4 παιχνίδια στα play out, σημειώνοντας και ένα ακόμη τέρμα, αυτήν την φορά απέναντι στην ομάδα της Λάρισας. Στο κύπελλο, πέτυχε επίσης 3 γκολ σε 4 εμφανίσεις απέναντι στον ΟΦΗ και στην ΑΕΚ για την φάση των 16 και τα προημιτελικά αντίστοιχα.

Ουτρέχτη 
Τον Απρίλιο του 2021, υπέγραψε τετραετές συμβόλαιο με την ολλανδική Ουτρέχτη έναντι ποσού άνω του 1.00.000 ευρώ.Τη σεζόν 2021-22 ο Τάσος Δουβίκας έχει σκοράρει συνολικά 10 φορές.  Έχει πετύχει 9 γκολ στο πρωτάθλημα της Ολλανδίας, Eredivisie, καθώς και ένα γκολ στο KNVB Beker, το εγχώριο κύπελλο. 

Στην πρώτη του δήλωση ως παίκτης της Ουτρέχτης , ο Δουβίκας εξέφρασε την ευτυχία του για τη μεταγραφή και την προθυμία του να συναντήσει τους οπαδούς.

Εθνική ομάδα 
Έχει υπάρξει διεθνής με τις «μικρές» Εθνικές Ελλάδας Νέων (10 συμ., 8 γκολ) και Ελπίδων (5 συμ.).

Κλήθηκε στην Εθνική Ελλάδας ανδρών για τους προκριματικούς αγώνες με την Ισπανία και τη Γεωργία για το Παγκόσμιο Κύπελλο στο Κατάρ. Έκανε το ντεμπούτο του με την εθνική στις 28 Μαρτίου του 2021, στα πλαίσια του φιλικού αγώνα απέναντι στην Ονδούρα στο γήπεδο της Τούμπας.

Διακρίσεις

Ατομικές 

 Σούπερ Λιγκ, Καλύτερος Νέος Παίκτης της Χρονιάς: 2017-18 
2ος Κορυφαίος Σκόρερ στη Super League με 10 γκολ τη σεζόν 2020-21
1ος Έλληνας Σκόρερ στη Super League με 10 γκολ τη σεζόν 2020-21

Παραπομπές

Εξωτερικοί σύνδεσμοι 

     
   
 Προφίλ στο Transfermarkt.com 

Έλληνες ποδοσφαιριστές
Επιθετικοί ποδοσφαιριστές
Ποδοσφαιριστές Εθνικής Ελλάδας Κ19
Ποδοσφαιριστές Εθνικής Ελλάδας Κ21
Ποδοσφαιριστές Εθνικής Ελλάδος
Ποδοσφαιριστές Αστέρα Τρίπολης
Ποδοσφαιριστές Σούπερ Λιγκ Ελλάδας
Ποδοσφαιριστές Βόλου Ν.Π.Σ.
Ποδοσφαιριστές ΦΚ Ουτρέχτη
Ποδοσφαιριστές Έρεντιβιζι
Ξένοι ποδοσφαιριστές στην Ολλανδία
Έλληνες ποδοσφαιριστές στο εξωτερικό
Μιχάλι Κόρχουτ

Ο Μιχάλι Κόρχουτ (Mihály Korhut, γεννήθηκε 1 Δεκεμβρίου 1988, Ντέμπρετσεν) είναι Ούγγρος επαγγελματίας ποδοσφαιριστής, ο οποίος αγωνίζεται ως αριστερός πλάγιος αμυντικός για τη Ντέμπρετσενι ΒΣΚ.

Σταδιοδρομία σε συλλόγους

Ντέμπρετσενι 
Την 1η Αυγούστου 2009 ο Κόρχουτ έκανε το ντεμπούτο του για την Ντέμπρετσενι στην εντός έδρας νίκη με 2-0 επί της Λόμπαρτν Πάπα, μπροστά σε 3000 θεατές. Την 1η Μαΐου 2012 κέρδισε το Κύπελλο Ουγγαρίας 2011-12 με τη Ντέμπρετσενι, κερδίζοντας στον τελικό τηn ΜΤΚ Βουδαπέστης στη διαδικασία των πέναλτι. Αυτό ήταν το πέμπτο κύπελλο για τη Ντέμπρετσενι. Στις 12 Μαΐου 2012, ο Κόρχουτ κέρδισε το πρωτάθλημα Ουγγαρίας με τη Ντέμπρετσενι, αφού κέρδισε την Πέτσι Μέτσεκ στον 28ο γύρο του πρωταθλήματος με 4-0, το οποίο είχε ως αποτέλεσμα τον έκτο τίτλο πρωταθλήματος για την ομάδα.

Χάποελ Μπερ Σεβά 
Στις 29 Αυγούστου 2016, υπέγραψε τριετές συμβόλαιο με την ισραηλινή Χάποελ Μπερ Σεβά, με κόστος μεταγραφής 500.000 ευρώ.

Άρης Θεσσαλονίκης 
Στις 12 Ιανουαρίου 2019, υπέγραψε συμβόλαιο με τον Άρη, με ελεύθερη μεταγραφή. Στις 5 Μαΐου 2019, στο τελευταίο ματς της σεζόν, ο Κόρχουτ σημείωσε το πρώτο του γκολ για την ομάδα, σε μια αξιοσημείωτη νίκη με 7-2 επί της Ξάνθης.

Ντέμπρετσενι 
Στις 22 Ιουλίου 2020, υπέγραψε συμβόλαιο με την Ντέμπρετσενι ΒΣΚ, με ελεύθερη μεταγραφή.

Διεθνής σταδιοδρομία 
Ο Κόρχουτ επιλέχθηκε στην Εθνική Ουγγαρίας για το Ευρωπαϊκό Πρωτάθλημα του 2016. Αγωνίστηκε στον τελευταίο αγώνα της φάσης ομίλων, μία ισοπαλία με 3-3 εναντίον της Εθνικής Πορτογαλίας στις 22 Ιουνίου 2016.

Διακρίσεις

Συλλογικές 

 Ντέμπρετσενι 

 Πρωτάθλημα Ουγγαρίας (3): 2009-10, 2011-12, 2013-14, 2015-16 
 Κύπελλο Ουγγαρίας (2): 2009-10, 2011-12, 2012-13 

 Χάποελ Μπερ Σεβά 

 Κύπελλο Τότο (1): 2016-17 
 Πρωτάθλημα Ισραήλ (1): 2016-17, 2017-18 
 Σούπερ Καπ Ισραήλ (1): 2017

Παραπομπές

Εξωτερικοί σύνδεσμοι 
 Επίσημος ιστότοπος Ντέμπρετσενι  
 Hivatasos Labdarugok Szervezete 
 Επίσημος ιστότοπος της UEFA 
 Προφίλ στο magyarfutball.hu 
 Προφίλ στο Transfermarkt.com 

Ούγγροι ποδοσφαιριστές
Αμυντικοί ποδοσφαιριστές
Ποδοσφαιριστές Εθνικής Ουγγαρίας
Ποδοσφαιριστές Ευρωπαϊκού Πρωταθλήματος 2016
Ποδοσφαιριστές Ντέμπρετσενι ΒΣΚ
Ποδοσφαιριστές Α΄ Κατηγορίας Ουγγαρίας
Ποδοσφαιριστές Καποσβάρι Ράκοτσι ΦΚ
Ποδοσφαιριστές Χάποελ Μπερ Σεβά
Ποδοσφαιριστές Πρέμιερ Λιγκ Ισραήλ
Ούγγροι ποδοσφαιριστές στο εξωτερικό
Ποδοσφαιριστές Άρη Θεσσαλονίκης
Ποδοσφαιριστές Σούπερ Λιγκ Ελλάδας
Ξένοι ποδοσφαιριστές στην Ελλάδα
Ξένοι ποδοσφαιριστές στο Ισραήλ
Ποδοσφαιριστές Β΄ Κατηγορίας Ουγγαρίας
Οδηγία 65/65/ΕΟΚ1

Η οδηγία 65/65/ΕΟΚ1 ήταν η πρώτη ευρωπαϊκή οδηγία για τα φαρμακευτικά προϊόντα. (Με ημερομηνία 26 Ιανουαρίου 1965.)

Πρόθεση 
Η οδηγία ήταν μια αντίδραση  στην τραγωδία της Thalidomide στις αρχές της δεκαετίας του 1960, όταν χιλιάδες μωρά γεννήθηκαν με παραμορφώσεις ως αποτέλεσμα της λήψης του φαρμάκου από τις μητέρες τους κατά την διάρκεια της εγκυμοσύνης. Η οδηγία αποσκοπούσε στην εναρμόνιση των προτύπων για την έγκριση φαρμάκων στην τότε Ευρωπαϊκή Οικονομική Κοινότητα.

Κανονισμός 
Το κύριο άρθρο 3 της οδηγίας απαιτεί ότι ένα φαρμακευτικό ιδιοσκεύασμα δεν μπορεί να διατεθεί στο εμπόριο εντός της κοινότητας χωρίς προηγούμενη έγκριση της αρμόδιας αρχής τουλάχιστον ενός Kράτους Mέλους. Ως φαρμακευτικό ιδιοσκεύασμα ορίζεται "κάθε έτοιμο φάρμακο που διατίθεται στην αγορά με ειδική ονομασία και σε ειδική συσκευασία ".

Δείτε Επίσης 

EudraLex
 Τροποποίηση Kefauver Harris 
 Κανονισμός θεραπευτικών προϊόντων 
 Ευρωπαϊκός Οργανισμός Φαρμάκων

Βιβλιογραφικές Αναφορές 

 Maio G., σχετικά με την ιστορία της καταστροφής Contergan (θαλιδομίδη) υπό το πρίσμα της νομοθεσίας για τα φάρμακα, Dtsch Med Wochenschr. 2001, 19 Οκτωβρίου, 126(42):1183-6. 
 Shah RR., Thalidomide, ασφάλεια φαρμάκου και έγκαιρη ρύθμιση φαρμάκων στο Ηνωμένο Βασίλειο, Adverse Drug React Toxicol Rev. 2001 Dec. 20(4):199-255.

Εξωτερικοί Σύνδεσμοι 

 Οδηγία 65/65/ΕΟΚ1 
 Νέα νομοθεσία για τα φάρμακα  (επισκόπηση)

Υγεία στην Ευρωπαϊκή Ένωση
Δίκαιο της Ευρωπαϊκής Ένωσης
Οδηγία 75/318/ΕΟΚ

Η Οδηγία 75/318 / ΕΟΚ του Συμβουλίου της 20ής Μαΐου 1975 περί προσεγγίσεως των νομοθεσιών των Κρατών Μελών σχετικά με τα αναλυτικά, φαρμακοτοξικολογικά και κλινικά πρότυπα και πρωτόκολλα, σε ό,τι αφορά στη δοκιμή των φαρμακευτικών ιδιοσκευασμάτων. Αυτή η οδηγία της Ευρωπαϊκής Ένωσης επιδιώκει να φέρει τα οφέλη των καινοτόμων φαρμάκων σε ασθενείς σε ολόκληρη την Ευρώπη εισάγοντας την αμοιβαία αναγνώριση από τα κράτη μέλη των αντίστοιχων εθνικών αδειών κυκλοφορίας τους.

Η οδηγία ορίζει ότι τα Κράτη Μέλη θα λαμβάνουν όλα τα κατάλληλα μέτρα ώστε οι αιτήσεις χορήγησης άδειας κυκλοφορίας να υποβάλλονται από τους αιτούντες σύμφωνα με τις κατευθυντήριες γραμμές της Οδηγίας.

Δείτε Επίσης 

EudraLex
Οδηγία 75/319/ΕΟΚ
 Οδηγία 65/65/ΕΟΚ1
Οδηγία 93/41/ΕΟΚ
Οδηγία 2001/83/ΕΚ
 Κανονισμός θεραπευτικών προϊόντων 
 Ευρωπαϊκός Οργανισμός Φαρμάκων

Βιβλιογραφικές Αναφορές 

 Οδηγία 75/318/ΕΟΚ του Συμβουλίου της 20ής Μαΐου 1975

Δίκαιο της Ευρωπαϊκής Ένωσης
Οδηγία 75/319/ΕΟΚ

Η Οδηγία 75/319/ΕΟΚ του Συμβουλίου της 20ής Μαΐου 1975 περί προσεγγίσεως των νομοθεσιών των Κρατών Μελών σχετικά με τα αναλυτικά, φαρμακοτοξικολογικά και κλινικά πρότυπα και πρωτόκολλα όσον αφορά τη δοκιμή των φαρμακευτικών ιδιοσκευασμάτων. Αυτή η οδηγία της Ευρωπαϊκής Ένωσης επιδιώκει να φέρει τα οφέλη των καινοτόμων φαρμάκων σε ασθενείς σε ολόκληρη την Ευρώπη εισάγοντας την αμοιβαία αναγνώριση από τα Κράτη Μέλη των αντίστοιχων εθνικών αδειών κυκλοφορίας τους.

Η οδηγία ορίζει ότι τα κράτη μέλη θα λαμβάνουν όλα τα κατάλληλα μέτρα ώστε τα έγγραφα και τα στοιχεία των αιτήσεων αδειών κυκλοφορίας να συντάσσονται από εμπειρογνώμονες με τα απαιτούμενα τεχνικά ή επαγγελματικά προσόντα πριν υποβληθούν στις αρμόδιες αρχές.

Δείτε Επίσης 

EudraLex
 Οδηγία 75/318/ΕΟΚ 
 Οδηγία 65/65/ΕΟΚ1 
Οδηγία 93/41/ΕΟΚ
Οδηγία 2001/83/ΕΚ
 Κανονισμός θεραπευτικών προϊόντων 
 Ευρωπαϊκός Οργανισμός Φαρμάκων

Βιβλιογραφικές Αναφορές 

 Δεύτερη οδηγία 75/319 / ΕΟΚ του Συμβουλίου της 20ής Μαΐου 1975

Δίκαιο της Ευρωπαϊκής Ένωσης
Οδηγία 93/41/ΕΟΚ

Η οδηγία 93/41/ΕΟΚ του Συμβουλίου των Ευρωπαϊκών Κοινοτήτων της 14ης Ιουνίου 1993 κατάργησε την οδηγία 87/22/ΕΟΚ για την προσέγγιση των εθνικών μέτρων σχετικά με την εμπορία φαρμάκων υψηλής τεχνολογίας, δεδομένου ότι η οδηγία αυτή αντικαταστάθηκε από τον κανονισμό (ΕΟΚ) Αριθ. 2309/93 του Συμβουλίου, της 22ας Ιουλίου 1993, για τη θέσπιση κοινοτικών διαδικασιών έγκρισης και εποπτείας των φαρμακευτικών προϊόντων για ανθρώπινη και κτηνιατρική χρήση και για τη σύσταση ευρωπαϊκού οργανισμού για την αξιολόγηση των φαρμακευτικών προϊόντων (5) και της οδηγίας 88/182/22 του Μαρτίου 1988 για την τροποποίηση της οδηγίας 83/189/ΕΟΚ για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (6).

Δείτε Επίσης 

EudraLex
 Οδηγία 65/65/ΕΟΚ1 
 Οδηγία 75/318/ΕΟΚ 
 Οδηγία 75/319/ΕΟΚ 
Οδηγία 2001/83/ΕΚ
 Κανονισμός θεραπευτικών προϊόντων 
 Ευρωπαϊκός Οργανισμός Φαρμάκων

Βιβλιογραφικές Αναφορές 

 Οδηγία 93/41 / ΕΟΚ του Συμβουλίου της 14ης Ιουνίου 1993 για την κατάργηση της οδηγίας 87/22 / ΕΟΚ

Υγεία στην Ευρωπαϊκή Ένωση
Δίκαιο της Ευρωπαϊκής Ένωσης
Μπολέσλαφ Β΄ ο Φαλακρός

Ο Μπολέσλαφ Β΄ ο Φαλακρός, πολων. Bolesław II Łysy (π. 1220/5 - 26/31 Δεκεμβρίου 1278) από τον Οίκο των Πιαστ-Σιλεσίας ήταν υψηλός δούκας της Πολωνίας (1241) και δούκας της Σιλεσίας στο Βρότσλαφ (1241-48). Έπειτα το δουκάτο διαιρέθηκε μεταξύ αυτού και των αδελφών του, οπότε έλαβε τη Λεγκνίτσα (1248-78). Κατά την διακυβέρνησή του έγινε η 2η επιδρομή των Μογγόλων τον Νογκάι Χαν εναντίον της Πολωνίας.

Βιογραφία
Ήταν ο πρώτος γιος του Ερρίκου Β΄ δούκα του Βρότσλαβ και της Άννας των Πρεμυσλιδών, κόρης του Ότακαρ Α΄ της Βοημίας.

Οικογένεια
Νυμφεύτηκε το 1242 τη Χέντβιχ των Ασκάνια (απεβ. 1259), κόρη του Ερρίκου Α΄ κόμη του Άνχαλτ και είχε τέκνα:
 Αγνή π. 1243/50-1265, παντρεύτηκε τον Ούλριχ Α΄, κόμη της Βυρτεμβέργης.
 Ερρίκος Ε΄ ο Παχύς π. 1248-1296, δούκας της Λεγκνίτσα.
 Χέντβιχ π.1250/55-μετά το 1280, παντρεύτηκε τον Κορράδο Β΄, δούκα της Μαζοβίας.
 Μπόλκο Α΄ ο Αυστηρός π. 1254-1301, δούκας του Λβούβεκ, Γιάβορ.
 Βερνάρδος ο Ευκίνητος π.1255-1286, δούκας του Λβούβεκ, Γιάβορ.
 Αικατερίνη απεβ. 1286.

Το 1261 ο Μπολέσλαφ Β΄ έκανε δεύτερο γάμο με την Ευφημία (Αλέντα ή Ιολάντα ή Αδελαΐδα π. 1245-1309), κόρη του Σαμπόρ Β΄, δούκα της Πομερανίας. Όμως από το 1270 ζούσε με μία ερωμένη και η Ευφημία προσβεβλημένη επέστρεψε στην Πομερανία το 1275, οπότε ο γάμος τους θεωρήθηκε άκυρος.

Το 1277 ο Μπολέσλαφ Β΄ νυμφεύτηκε την ερωμένη του Σοφία του Ντυρν. Το 1278 ο Μπολέσλαφ Β΄ απεβίωσε και η Ευφημία ξαναγύρισε στη Σιλεσία.

Παραπομπές

Πηγές
 Cawley, Charles; Foundation for Medieval Genealogy, Medieval Lands Project; Silesia v3.0; Dukes of Breslau (Wrocław) and Lower Silesia 1163-1278 (Piast) (Chap 4); Boleslaw of Lower Silesia; retrieved August 2012.
 Bolesław II Rogatka (Łysy, Okrutny, Srogi, Cudaczny)

Οίκος των Πιαστ-Σιλεσίας
Κανονισμός (Ευρωπαϊκή Ένωση)

Ένας κανονισμός είναι μια νομική πράξη της Ευρωπαϊκής Ένωσης, η οποία γίνεται άμεσα εκτελεστή ως νόμος ταυτόχρονα σε όλα τα κράτη μέλη της ΕΕ.  Οι κανονισμοί μπορούν να διακριθούν από τις οδηγίες, οι οποίες, τουλάχιστον κατ 'αρχήν, πρέπει να μεταφερθούν στο εθνικό δίκαιο. Οι κανονισμοί μπορούν να εγκριθούν μέσω ποικίλων νομοθετικών διαδικασιών ανάλογα με το θέμα τους.

Περιγραφή 
 Η περιγραφή των κανονισμών περιλαμβάνεται στο άρθρο 288 της Συνθήκης για τη λειτουργία της Ευρωπαϊκής Ένωσης (πρώην άρθρο 249 ΣΕΚ ).  Άρθρο 288 

 Για την άσκηση των αρμοδιοτήτων της Ένωσης, τα θεσμικά όργανα θα ακολουθούν κανονισμούς, οδηγίες, αποφάσεις, συστάσεις και γνωμοδοτήσεις. 

 Ένας κανονισμός θα έχει γενική ισχύ. Θα είναι δεσμευτικός στο σύνολό του και θα ισχύει άμεσα σε όλα τα Κράτη Μέλη. 

 Μια οδηγία θα είναι δεσμευτική ως προς το επιδιωκόμενο αποτέλεσμα, σε κάθε Κράτος Μέλος στο οποίο απευθύνεται, αλλά θα αφήνει στις εθνικές αρχές την επιλογή της μορφής και των μεθόδων. 

 Η απόφαση θα είναι δεσμευτική στο σύνολό της σε εκείνους στους οποίους απευθύνεται. 

 Οι συστάσεις και οι γνωμοδοτήσεις δεν θα έχουν δεσμευτική ισχύ.  Το Συμβούλιο μπορεί να μεταβιβάσει νομοθετική εξουσία στην Επιτροπή και, ανάλογα με τον τομέα και την κατάλληλη νομοθετική διαδικασία, και τα δύο θεσμικά όργανα μπορούν να θεσπίσουν νόμους. Υπάρχουν κανονισμοί του Συμβουλίου και κανονισμοί της Επιτροπής. Το άρθρο 288 δεν κάνει σαφή διάκριση μεταξύ νομοθετικών πράξεων και διοικητικών πράξεων, όπως συνήθως γίνεται στα εθνικά νομικά συστήματα.

Νομικό αποτέλεσμα 
Οι Κανονισμοί είναι σε κάποιο βαθμό ισοδύναμοι με τις "πράξεις του Κοινοβουλίου", με την έννοια ότι αυτό που λέν είναι δίκαιο και δεν χρειάζεται να διαμεσολαβηθούν στο εθνικό δίκαιο μέσω μέτρων εφαρμογής. Ως εκ τούτου, οι κανονισμοί αποτελούν μια από τις ισχυρότερες μορφές του δικαίου της Ευρωπαϊκής Ένωσης και απαιτείται μεγάλη προσοχή κατά τη σύνταξη και διατύπωση τους.

Όταν τεθεί σε ισχύ ένας κανονισμός, υπερισχύει όλων των εθνικών νομοθεσιών που αφορούν το ίδιο αντικείμενο και η μεταγενέστερη εθνική νομοθεσία πρέπει να είναι συνεπής και να γίνεται με βάση τον κανονισμό. Ενώ απαγορεύεται στα κράτη μέλη να αποκρύπτουν το άμεσο αποτέλεσμα των κανονισμών, είναι κοινή πρακτική η θέσπιση νομοθεσίας που να ασχολείται με επακόλουθα θέματα που προκύπτουν από την έναρξη ισχύος κανονισμού.

Υποκατηγορίες 

EudraLex
 EUR-Lex 
 Δίκαιο της Ευρωπαϊκής Ένωσης 
 Απόφαση-πλαίσιο 
 Κατάλογος των οδηγιών της Ευρωπαϊκής Ένωσης

Βιβλιογραφικές Αναφορές

Εξωτερικοί Σύνδεσμοι 

 Η Βουλή των Κοινοτήτων της Μεγάλης Βρετανίας: Έκθεση της νομοθετικής διαδικασίας της ΕΕ και έλεγχος από τα εθνικά κοινοβούλια . 
 EUR-Lex, βάση δεδομένων του δικαίου της Ευρωπαϊκής Ένωσης . 
Δίκαιο της Ευρωπαϊκής Ένωσης
Αεροδρόμιο της Μπίσκρα

Το αεροδρόμιο Μοχάμεντ Χιντέρ ή αεροδρόμιο Μπίσκρα Ουακντά  είναι αεροδρόμιο στην Αλγερία το οποίο βρίσκεται περίπου 12 χλμ. βόρεια βορειοανατολικά του Ουμάς και περίπου 200 χλμ. νοτιοδυτικά της Κωνσταντίνης. Εξυπηρετεί την πόλη Μπίσκρα.

Ιστορία 
Κατά τη διάρκεια του Β΄ Παγκοσμίου Πολέμου, το αεροδρόμιο ήταν γνωστό ως «Αεροδρόμιο της Μπίσκρα». Ήταν σημαντική βάση της πολεμικής αεροπορίας των Ηνωμένων Πολιτειών κατά τη διάρκεια της εκστρατείας της Βόρειας Αφρικής εναντίον των γερμανικών Άφρικα κορπς. Στις γνωστές μονάδες μάχης που είχαν τη βάση τους στο αεροδρόμιο ήταν: το γενικό αρχηγείο, η 5η Πτέρυγα Βομβαρδιστικών (Ιανουάριος–Μάρτιος 1943), το 1ο Σμήνος Μαχητικών (14 Δεκεμβρίου 1942–Φεβρουάριος 1943) με P-38 Lightning, το 97ο Σμήνος Βομβαρδιστικών (25 Δεκεμβρίου 1942-8 Φεβρουαρίου 1943) με Boeing B-17 Flying Fortress και το 301ο Σμήνος Βομβαρδιστικών (16 Δεκεμβρίου 1942–17 Ιανουαρίου 1943) με Boeing B-17 Flying Fortress.

Δείτε επίσης 
 Κατάλογος αεροδρομίων της Αλγερίας

Παραπομπές

Εξωτερικοί σύνδεσμοι 
 Τρέχουσες καιρικές συνθήκες στο αεροδρόμιο

Αεροδρόμια στην Αλγερία
Θοδωρής Κατσαφάδος

Ο Θοδωρής Κατσαφάδος  (10 Μαρτίου 1954 ) είναι Έλληνας ηθοποιός.

Βιογραφικό 
Ξεκίνησε στο Θέατρο Ριάλτο με τον «Πλούτο» του Αριστοφάνη το 1973, ενώ ακολούθησαν διάφορες θεατρικές δουλειές όπως «Το λιοντάρι το χειμώνα», «Παπαφλέσσας», «Ερωτόκριτος», «Φορτουνάτος», «Φοιτηταί», «Τοπικός Παράγων», «Η τύχη της Μαρούλας», «Κατσούρμπος». Από το 1982 μέχρι το 2008 είναι βασικό στέλεχος του Εθνικού Θεάτρου κι συμμετέχοντας σε διάφορα έργα όπως «Πλούτος», «Αυλή των θαυμάτων», «Κατσούρμπος», Αριστοφάνη «Ειρήνη», Σοφοκλή «Αίας» και άλλα. 

Στην τηλεόραση έχει λάβει μέρος σε διάφορες παραγωγές όπως Ανήσυχα Νιάτα την περίοδο 1973-1974, Η μάχη των πελαργών, Το γυμνό κορίτσι, Έξωση, Μη φοβάσαι τη φωτιά. Τηλεοπτικά έχει συνεργαστεί με τον σκηνοθέτη Πάνο Κοκκινόπουλο στις σειρές 10η εντολή, Μαύρα Μεσάνυχτα, Ο 3ος Νόμος και Ου Φονεύσεις. Τη σεζόν 2010-2011 είχε έναν από τους πρωταγωνιστικούς ρόλους στην σειρά εποχής Το Νησί υποδυόμενος τον πρόεδρο της Σπιναλόγκας Πέτρο Κοντομάρη. Από το 2011 μέχρι το 2014 ήταν μέρος του βασικού καστ της καθημερινής δραματικής σειράς Κλεμμένα Όνειρα. Τη σεζόν 2016-2017 πρωταγωνίστησε στην κωμική σειρά του Λευτέρης Παπαπέτρου, Στο καλό γλυκιά μου συμπεθέρα. Την σεζόν 2020-2021 πρωταγωνιστεί στη κωμική σειρά Παρουσιάστε, στο ρόλο του ταξίαρχου.

Φιλμογραφία

Τηλεόραση

Κινηματογράφος

Θεατρικές Παραστάσεις 

Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

Παραπομπές 

Έλληνες άνδρες ηθοποιοί τηλεόρασης
Έλληνες άνδρες ηθοποιοί θεάτρου
Έλληνες άνδρες ηθοποιοί κινηματογράφου
Κούβλης Αρκαδίας

Ο Κούβλης είναι χωριό της Βόρειας Κυνουρίας στο Νομό Αρκαδίας. Υπάγεται στην τοπική κοινότητα Δολιανών. Βρίσκεται στην επαρχιακή οδό Τρίπολης-Δολιανών, 5 χιλιόμετρα πριν τα τελευταία. Το 2011 αριθμούσε 57 κατοίκους. Ασχολίες των κατοίκων είναι, μεταξύ άλλων, η γεωργία, η αμπελουργία και η μελισσοκομία.

Στην περιοχή αφθονούν οι κερασιές και τα αμπέλια.

Γνωστό είναι και το Χάνι του Κούβλη, σημείο ανάπαυσης για τους διερχόμενους από την περιοχή κατά τις παλαιότερες δεκαετίες και το οποίο λειτουργεί μέχρι σήμερα.

Εξέλιξη πληθυσμού

Παραπομπές 

Δήμος Βόρειας Κυνουρίας
Χωριά του νομού Αρκαδίας
Χωριά του Πάρνωνα
Τσιάνγκ Τσεμίν

Ο Τσιάνγκ Τσεμίν (pinyin: Jiang Zemin) (κινέζικα: 江泽民) γεννήθηκε 17 Αυγούστου 1926 είναι Κινέζος πολιτικός, ο οποίος διατέλεσε Γενικός Γραμματέας του Κομμουνιστικού Κόμματος Κίνας από το 1989 έως το 2002, πρόεδρος της Λαϊκή Δημοκρατία της Κίνας από το 1993 ως το 2003 και πρόεδρος του Λαϊκού Κογκρέσου και του Λαϊκού Απελευθερωτικού Στρατού από το 1989 ως το 2004. Είναι αμφιλεγόμενη προσωπικότητα, καθώς κατά τα χρόνια της προεδρίας του φέρεται να εξουδετέρωσε πολιτικούς αντιπάλους, αντιφρονούντες και όσων τάσσονταν εναντίον του. Έχει κατηγορηθεί επίσης για εισβολή στο Θιβέτ, κάτι το οποίο ο ίδιος το διαψεύδει. Συνταξιοδοτήθηκε μετά τη λήξη της προεδρίας του ορίζοντας διάδοχο τον Χου Τζιντάο .

Περίοδος διακυβέρνησης 
Ο Τσιανγκ Ζεμίν ανήλθε στην εξουσία απρόσμενα, ως ένας υποψήφιος συμβιβασμού μετά τις Διαδηλώσεις της Πλατείας Τιενανμέν το 1989, αναλαμβάνοντας Γενικός Γραμματέας του Κομμουνιστικού Κόμματος της Κίνας στις 24 Ιουνίου 1989. Θεωρούνταν ως μία μεταβατική φιγούρα κατά τα πρώτα χρόνια της διακυβέρνησής του, καθώς δε διέθετε ευρεία κομματική υποστήριξη. Ο ιστορικός ηγέτης της Κίνας Τενγκ Σιαοπίνγκ, παρά την αυξημένη ηλικία του εξακολουθούσε να ασκεί μεγάλη επιρροή στην κατεύθυνση της πολιτικής του Τσιανγκ Ζεμίν, ιδιαίτερα την οικονομική με την Κίνα να ασπάζεται επισήμως το 1992 το δόγμα της "σοσιαλιστικής οικονομίας της ελεύθερης αγοράς" έπειτα από μία περιοδεία του Τενγκ στη νότια Κίνα.

Στις 27 Μαρτίου 1993, ανέλαβε και Πρόεδρος της Κίνας , παγιώνοντας πλέον την εξουσία του στην ηγεσία της χώρας. Στη διάρκεια της διακυβέρνησής του η μεγάλη οικονομική ανάπτυξη της Κίνας συνεχίστηκε με αμείωτους ρυθμούς, αν και η Κίνα άρχισε να αντιμετωπίζει σοβαρά κοινωνικά προβλήματα στο εσωτερικό της, με κυριότερα τους ολοένα και περισσότερο αυξημένους ρυθμούς αστικοποίησης, την εγκατάλειψη της υπαίθρου, τα υψηλά ποσοστά ανεργίας που ξεπερνούσαν σε μερικές αστικές περιοχές το 40% και την εκτεταμένη περιβαλλοντική καταστροφή. Τα έτη 1997 και 1999 επεστράφησαν στην Κίνα το Χονγκ Κονγκ από το Ηνωμένο Βασίλειοκαι το Μακάου από την Πορτογαλία αντίστοιχα, δύο ιδιαίτερα σημαντικά οικονομικά κέντρα της ανατολικής Ασίας. Στην εξωτερική πολιτική, η Κίνα διατήρησε καλές σχέσεις με τις περισσότερες χώρες, αν και υπήρξαν περίοδοι εντάσεων, ιδίως με τις Ηνωμένες Πολιτείες Αμερικής, μετά τον βομβαρδισμό της κινεζικής πρεσβείας στο Βελιγράδι από τις δυνάμεις του ΝΑΤΟ, στη διάρκεια του Πόλεμος του Κοσσυφοπεδίου το 1999 .

Στις 15 Νοεμβρίου 2002 ο Τσιανγκ Τσεμίν εγκατέλειψε τη θέση του Γενικού Γραμματέα του Κομμουνιστικού Κόμματος της Κίνας και στις 15 Μαρτίου 2003 αποχώρησε και από την προεδρία της χώρας, παραδίδοντας και τις δύο θέσεις στον Χου Τζιντάο. Το 2005 αποσύρθηκε και από τις τελευταίες θέσεις εξουσίας που κατείχε. Σήμερα, σε ηλικία 95 ετών είναι ο μακροβιότερος πρώην Πρόεδρος της Κίνας.

Παραπομπές 

Κινέζοι πολιτικοί
Βερντόν (ποταμός)

Ο Βερντόν (γαλλικά: Verdon) είναι ποταμός μήκους 166 χιλιομέτρων στη νοτιοανατολική Γαλλία, αριστερός παραπόταμος του ποταμού Ντυράνς. Οι πηγές του βρίσκονται σε υψόμετρο 2.819 μέτρων, στις νοτιοδυτικές Άλπεις, μεταξύ της ορεινής διάβασης Κολ ντ'Αλλός και της κορυφής των Τρουάζ-Εβεσέ, νότια της Μπαρσελονέτ.

Ονομασία 
Το όνομα του ποταμού (Virdones, Viridionis γύρω στο 1030), ο οποίος ονομάζονταν Vardu από τους Γαλάτες, προέρχεται από τον προ-κελτικό όρο vara, ο οποίος χρησιμοποιούνταν για τον προσδιορισμό του νερού.

Ρους 
Ο Βερντόν ρέει κατά το μεγαλύτερο μέρος στο νομό Αλπ-ντε-Ωτ-Προβάνς. Ωστόσο, σε διάφορα τμήματα της διαδρομής του χρησιμεύει ως σύνορο μεταξύ αυτού του νομού και του Βαρ, όπου βρίσκονται τα τελευταία χιλιόμετρα. Ο ποταμός Βερντόν ρέει μέσω αρκετών τεχνητών λιμνών, πριν εκβάλει στον ποταμό Ντυράνς κοντά στο Βινόν-συρ-Βερντόν, νότια της κοινότητας Μανόσκ, έχοντας διανύσει μια διαδρομή 166 περίπου χιλιομέτρων.

Η πορεία του είναι προς τα νοτιοδυτικά μέσω των ακόλουθων νομών και πόλεων:

 Αλπ-ντε-Ωτ-Προβάνς: Αλλός, Κολμάρ, Σαιντ-Αντρέ-Λεζ-Αλπ, Καστελάν
 Βαρ: Βινόν-συρ-Βερντόν

Το φαράγγι του Βερντόν 

Ο ποταμός είναι γνωστός για το εντυπωσιακό φαράγγι του: το φαράγγι του Βερντόν, την πιο γραφική διαδρομή του, από την κοινότητα Καστελάν έως τη λίμνη Σαιντ-Κρουά. Αυτό το ασβεστολιθικό φαράγγι, που ονομάζεται επίσης «Γκραν Κανυόν του Βερντόν», μήκους 21 χιλιομέτρων και βάθους άνω των 300 μέτρων, είναι μια δημοφιλής περιοχή για αναρρίχηση, υδάτινα σπορ και δραστηριότητες όπως κανό, καγιάκ, ράφτινγκ κ.α.

Υδροηλεκτρική ανάπτυξη 
Ο Βερντόν ονομάζεται σήμερα «Κάστρο νερού» των νομών Μπους-ντυ-Ρον και Βαρ από την Ηλεκτρική εταιρεία της Γαλλίας: πράγματι, πέντε φράγματα χτίστηκαν στην πορεία του για να τροφοδοτήσουν με νερό την Κάτω Προβηγκία για άρδευση και παραγωγή πόσιμου νερού.

Εξωτερικοί σύνδεσμοι 

 Εθνικό Περιφερειακό Πάρκο του Βερντόν (επιλογή γλώσσας)

Παραπομπές 
Ποταμοί της Γαλλίας
Ντυράνς

Ο ποταμός Ντυράνς (γαλλικά: La Durance, οξιτανικά: Durença) είναι ποταμός της νότιας Γαλλίας, αριστερός παραπόταμος του Ροδανού. Οι πηγές του βρίσκονται στις Κοττιανές Άλπεις σε υψόμετρο περίπου 2.390 μέτρων, κοντά στο χιονοδρομικό κέντρο Μονζενέβρ, στα γαλλο-ιταλικά σύνορα, στο νομό Ωτ-Αλπ, στο νομό Αλπ-ντε-Ωτ-Προβάνς.

Γεωγραφικά στοιχεία 

Ο ποταμός Ντυράνς έχει μήκος 324 περίπου χιλιόμετρα και είναι ο πιο σημαντικός ποταμός της Προβηγκίας. Η κοιλάδα του αντιπροσωπεύει μία από τις μεγαλύτερες εμπορικές οδούς της περιοχής.

Συμβάλει με τον Ροδανό λίγα χιλιόμετρα νοτιοδυτικά της Αβινιόν μετά από πορεία 305 χιλιομέτρων. Έχει έκταση λεκάνης απορροής 14.225 χμ².

Διέρχεται από τους νομούς Ωτ-Αλπ, Αλπ-ντε-Ωτ-Προβάνς (σε διάφορα τμήματα σχηματίζει το σύνορο μεταξύ αυτών των δύο νομών), Βαρ (στο βορειοδυτικό άκρο του), Μπους-ντυ-Ρον και Βωκλύζ. Οι κύριες πόλεις που διαρρέει είναι οι Μπριανσόν, Σιστερόν, Καβαγιόν και Αβινιόν.

Οι 2 κύριοι παραπόταμοι είναι οι ποταμοί Μπλεόν και Βερντόν.

Φράγματα και κανάλια 

Για προστασία από τις καταστροφικές πλημμύρες έχουν κατασκευαστεί πολλά φράγματα κατά μήκος του ποταμού. Ένα από αυτά δημιούργησε μια από τις μεγαλύτερες τεχνητές λίμνες στη Δυτική Ευρώπη: τη λίμνη του Σερ-Πονσόν. Η κατασκευή του φράγματος ξεκίνησε το 1955 και έληξε το 1961, με αλουβικά υλικά από την κοίτη του ποταμού. 

Πολλά κανάλια επίσης κατασκευάστηκαν ήδη από τον Μεσαίωνα για την άρδευση περιοχών. Ένα από τα πιο σημαντικά είναι το κανάλι της Μασσαλίας που κατασκευάστηκε από το 1839 έως το 1854 για την παροχή πόσιμου νερού στην πόλη της Μασσαλίας. Έχει μήκος 80 χιλιομέτρων με 17 χιλιόμετρα υπόγεια διαδρομή. Ο ποταμός Ντυράνς εξακολουθεί να προμηθεύει σήμερα τα δύο τρίτα πόσιμου νερού της Μασσαλίας.

Ο ποταμός Ντυράνς αποτελεί ένα αναμφισβήτητο οικονομικό πλεονέκτημα χάρη στην υδροηλεκτρική παραγωγή του και το δίκτυο άρδευσης γεωργικών εκτάσεων. Είναι συγχρόνως τουριστικός προορισμός, είτε πρόκειται για τις πολλές εγκαταστάσεις στις όχθες είτε για τη λίμνη του Σερ-Πονσόν.

Φυσικό τοπίο 
Ο ποταμός Ντυράνς διασχίζει ένα πλούσιο φυσικό τοπίο, παρόλο που η κοιλάδα του χαρακτηρίζεται από μεγάλες πόλεις, εγκαταστάσεις μεταφορών και βιομηχανικές ζώνες. Ο ποταμός εκτείνεται στο άνω τμήμα του μεταξύ του Εθνικού Πάρκου των Εκρέν και του Περιφερειακού Φυσικού Πάρκου Κερά. Στα χαμηλότερα σημεία, αποτελεί τμήμα των συνόρων με το Περιφερειακό φυσικό πάρκο του Βερντόν, το Περιφερειακό φυσικό πάρκο Λυμπερόν και το Περιφερειακό φυσικό πάρκο Αλπίγ.

Ιστορία 
Ο ποταμός Duranza ήταν, μεταξύ 1125 και 1271, τα σύνορα που χώριζαν την επικράτεια της κομητείας της Τουλούζης (βόρεια του ποταμού) από την κομητεία της Βαρκελώνης (νότια).

Εξωτερικοί σύνδεσμοι 

 Η κοιλάδα του ποταμού Ντυράνς (επιλογή γλώσσας)

Παραπομπές 
Ποταμοί της Γαλλίας
Λούσιαν Πουλβερμάχερ

Ο Λούσιαν Πουλβερμάχερ (γεννήθηκε με το όνομα Ερλ Πουλβερμάχερ, 1918–2009) ήταν σχισματικός Ρωμαιοκαθολικός ιερέας. Ήταν επικεφαλής της Αληθινής Καθολικής Εκκλησίας, μιας μικρής ομάδας αιρετικών που τον εξέλεξε πάπα Πίο ΙΓ΄ στην Μοντάνα τον Οκτώβριο του 1998. Όταν πέθανε ζούσε στο Σπρίνγκντεϊλ της πολιτείας Ουάσινγκτον στις Ηνωμένες Πολιτείες.

Ζωή και σταδιοδρομία

Πρώτα χρόνια 
Γεννήθηκε στις 20 Απριλίου 1918 κοντά στο Μάρσφιλντ του Ουισκόνσιν, στην πόλη του Ροκ στην κομητεία Γουντ. Ο Πουλβερμάχερ ήταν μέλος μιας αγροτικής οικογένειας με εννέα παιδιά. Οι τρεις αδερφοί του έγιναν ιερείς.

Στο τάγμα των Καπουτσίνων 
Το 1942, στην ηλικία των 24, εντάχθηκε στο τάγμα των Καπουτσίνων και έλαβε το όνομα Λουκιανός. Έγινε ιερέας στις 5 Ιουνίου 1946. Πρώτα διορίστηκε σε μια ενορία του Μιλγουόκι αλλά το 1948 εστάλη στα νησιά Ρίου-Κίου της Ιαπωνίας. Από το 1948 έως το 1970 υπηρέτησε ως ιεραπόστολος των Καπουτσίνων στα νησιά Ρίου-Κίου, συμπεριλαμβανομένης της Οκινάουα. Το 1970 μεταφέρθηκε στο Κουίνσλαντ της Αυστραλίας, όπου συνέχισε το ιεραποστολικό του έργο μέχρι τις αλλαγές που προέκυψαν από το Δεύτερο Συμβούλιο του Βατικανού το 1962–1965.

Παραπομπές 

Αντίπαπες
Δραγούμι Αρκαδίας

Το Δραγούνι (ή και Δραγούμι) είναι μικρός οικισμός της Βόρειας Κυνουρίας στο Νομό Αρκαδίας. Υπάγεται στην τοπική κοινότητα Δολιανών. Βρίσκεται στο όρος Πάρνωνας, επάνω στην επαρχιακή οδό Τρίπολης-Καστρίου και 5 χιλιόμετρα πριν το τελευταίο. Απέχει 4 χιλιόμετρα από τα Άνω Δολιανά. Το 2011 αριθμούσε 8 κατοίκους.

Εξέλιξη πληθυσμού

Προσωπικότητες 
 Κωνσταντίνος Βέμμος, ιατρός.

Παραπομπές 

Δήμος Βόρειας Κυνουρίας
Χωριά του νομού Αρκαδίας
Χωριά του Πάρνωνα
Τουρκικό Κουρδιστάν

Το Τουρκικό Κουρδιστάν (ή Βόρειο Κουρδιστάν, κουρδικά: Kurdistana Tirkiyê, Bakurê Kurdistanê) είναι το συμβατικό όνομα για τις νοτιοανατολικές περιφέρειες της Τουρκίας, οι οποίες κατοικούνται από Κούρδους. Σε αρκετές περιοχές του βορείου Κουρδιστάν ζούσαν και Αρμένιοι πριν την Αρμενική Γενοκτονία (1915-1923). Η πρωτεύουσα της περιοχής είναι το Ντιγιαρμπακίρ (Αμέντ στα κουρδικά).

Γεωγραφικά, το Τουρκικό Κουρδιστάν είναι μια μεγάλη ορεινή περιοχή και έχει ηπειρωτικό κλίμα. Το μεγαλύτερο μέρος του τουρκικού Κουρδιστάν υπάγεται στα αρμενικά υψίπεδα.

Από πολιτική άποψη, το έδαφος του Τουρκικού Κουρδιστάν είναι το σκηνικό μιας μακροχρόνιας κουρδοτουρκικής σύγκρουσης ποικίλης έντασης, όπου το Κουρδικό Εργατικό Κόμμα διεξάγει ανταρτοπόλεμο εναντίον των τουρκικών δυνάμεων με την υποστήριξη των Κούρδων στο Ιράκ και τη Συρία. Λόγω αυτής της σύγκρουσης πολλοί Κούρδοι αναγκάστηκαν να μεταναστεύσουν στην Ευρώπη.

Δημογραφικά στοιχεία 
Στην πρώτη απογραφή της Τουρκίας το 1927, τα κουρδικά ήταν η μεγαλύτερη μητρική γλώσσα στις επαρχίες Άγρι (58%), Μπιτλίς (75%), Ντιγιαρμπακίρ (69%), Έλαζιγ (53%), Χακκιάρι (89%), Μαρντίν  (61%), Σύρτη (74%, περιλαμβάνει τη σημερινό Μπατμάν) και το Βαν (77%). Επιπλέον, τα κουρδικά ήταν η μεγαλύτερη μητρική γλώσσα με πλειοψηφία στη Σανλιούρφα με 42%. Το 69% του πληθυσμού στην επαρχία Μους είχε ως μητρική τους γλώσσα τα Κουρδικά στην απογραφή του 1935, την πρώτη απογραφή που πραγματοποιήθηκε εκεί μετά τη διάσπαση της επαρχίας από τη Μπιτλίς νωρίτερα. Η επαρχία Μπινγκιόλ χωρίστηκε από τη Μους το 1935, ενώ η επαρχία Τούντζελι χωρίστηκε από την Έλαζιγ το 1936 και τα κουρδικά ήταν επίσης η πρώτη γλώσσα σε αυτές τις νεοσύστατες επαρχίες στην πρώτη τους απογραφή το 1945 με 56% και 53%, αντίστοιχα.

Επιπλέον, άλλες εθνοτικές ομάδες υπάρχουν επίσης στο τουρκικό Κουρδιστάν, συμπεριλαμβανομένων των Αράβων, των Ασσυρίων, των Κιρκασίων, των Οσσετών και των Τούρκων. Από τη δεκαετία του 1990, η αναγκαστική μετανάστευση από τα νοτιοανατολικά έχει φέρει εκατομμύρια Κούρδους σε πόλεις όπως η Κωνσταντινούπολη, η Άγκυρα και η Σμύρνη.

Πόλεις

Δείτε επίσης 
 Κουρδιστάν 
 Ιρακινό Κουρδιστάν 
 Συριακό Κουρδιστάν 
 Ιρανικό Κουρδιστάν
 Κουρδική Δημοκρατία του Αραράτ 
 Βασίλειο του Κουρδιστάν
 Χανάτο του Αρνταλάν

Παραπομπές 

Πολιτική της Τουρκίας
Γεωγραφία της Τουρκίας
Τουρκικό Κουρδιστάν
Κούρδοι στην Τουρκία
Μητροπολίτης Λήμνου και Αγίου Ευστρατίου Ιερόθεος Γ΄

Ο Μητροπολίτης Λήμνου και Αγίου Ευστρατίου Ιερόθεος Γ΄ Καλογερόπουλος (Σπέτσες , 1962) είναι Έλληνας Θεολόγος και επίσκοπος της Εκκλησίας της Ελλάδας, ο τρίτος κατά σειρά επίσκοπος Λήμνου με το όνομα αυτό μετά τον Ιερόθεο Α΄ (1756-1764) και τον Ιερόθεο Β΄ (1988-2019).

Βιογραφικά Στοιχεία
Γεννήθηκε στις Σπέτσες το 1962. 

Σπούδασε στην Ανωτάτη Εκκλησιαστική Ακαδημία Αθηνών και στη Θεολογική Σχολή του Εθνικού και Καποδιστριακού Πανεπιστημίου Αθηνών. 

Το έτος 1983 χειροτονήθηκε Διάκονος και το 1990 Πρεσβύτερος και Αρχιμανδρίτης. Διακόνησε σε διάφορες θέσεις ευθύνης στις Μητροπόλεις Αττικής, Kηφισίας και Μεσογαίας. Από το έτος 2010 υπηρέτησε ως Πρωτοσύγκελλος στις  Ιερές  Μητροπόλεις  Αττικής και Μεσογαίας και Λαυρεωτικής και ως Γραμματεύς Συνοδικών επιτροπών. Ομιλεί την αγγλική γλώσσα.

Στις 11 Οκτωβρίου 2019 εξελέγη Μητροπολίτης Λήμνου και Αγίου Ευστρατίου και στις 14 Οκτωβρίου πραγματοποιήθηκε η χειροτονία του στον μητροπολιτικό ναό Αθηνών.

Παραπομπές

Μητροπολίτες Λήμνου και Αγίου Ευστρατίου
Έλληνες ιεράρχες
Τζέιμς Μποντ, Πράκτωρ 007 εναντίον Χρυσοδάκτυλου

Ο Τζέιμς Μποντ, Πράκτωρ 007 εναντίον Χρυσοδάκτυλου (Πρωτότυπος τίτλος: Goldfinger) είναι κατασκοπευτική ταινία δράσης Βρετανικής παραγωγής του 1964 σε σκηνοθεσία Γκάι Χάμιλτον και πρωταγωνιστούν οι Σον Κόνερι, Όνορ Μπλάκμαν και ο Γκερτ Φρομπ. Η ταινία είναι η τρίτη της κινηματογραφικής σειράς Τζέιμς Μπόντ και βασίζεται στη ομώνυμη νουβέλα του Ίαν Φλέμινγκ.

Το 2021 η ταινία χαρακτηρίστηκε από την Βιβλιοθήκη του Κογκρέσου ως «πολιτιστικά, αισθητικά και ιστορικά σημαντική» και επιλέχθηκε να ενταχθεί στο Εθνικό Μητρώο Κινηματογράφου των Ηνωμένων Πολιτειών Αμερικής.

Υπόθεση 
Σε αυτήν την ταινία, ο πράκτορας 007 της MI6, Τζέιμς Μποντ έρχεται αντιμέτωπος με τον μεγιστάνα επιχειρηματία και λαθρέμπορο  χρυσού, 'Oρικ Γκολντφίνγκερ, ο οποίος σχεδιάζει μια επιχείρηση με την κωδική ονομασία "Γκραντ Σλαμ" να μολύνει με ραδιενέργεια ολόκληρα τα αποθέματα χρυσού που βρίσκονται αποθηκευμένα στο Φορτ Νοξ των ΗΠΑ.

Ο Γκολντφίνγκερ έχει σαν στόχο να πολαπλασιάσει τις διεθνείς τιμές του χρυσού με αυτήν την επιχείρηση, γεγονός που θα του επιτρέψει να αυξήσει κατά πολύ την αξία της ποσότητας χρυσού που έχει στην κατοχή του, καθιστώντας τον έτσι, ως τον πλουσιότερο και ισχυρότερο ανθρώπο του κόσμου.

Διανομή ρόλων  
Σον Κόνερι ως Τζέιμς Μποντ
Γκερτ Φρομπ ως Όρικ Γκολντφίνγκερ
Όνορ Μπλάκμαν ως Πούσυ Γκάλορ
Χάρολντ Σακάτα ως Οντζόμπ
Λόις Μάξγουελ ως Μις Μανιπένυ
Μπέρναρντ Λι ως "Μ"
Σίρλεϊ Ίτον ως Τζιλ Μάστερσον

Πληροφορίες παραγωγής 
Ο συγγραφέας και δημιουργός του χαρακτήρα του Τζέιμς Μποντ, Ίαν Φλέμινγκ πέθανε στις 12 Αυγούστου 1964, λίγο πριν την προβολή της ταινίας.

Για την πιο διάσημη σκηνή της ταινίας (εκείνη όπου η Τζιλ Μάστερσον  είναι καλυμμένη με χρυσό), η ηθοποιός Σιρλει Ίτον έπρεπε να υποβληθεί σε πολλές ώρες μακιγιάζ και σχεδόν καλύφθηκε με χρυσό χρώμα. Αμέσως μετά την προβολή 
της ταινίας κυκλοφόρησε ένας μύθος σύμφωνα με το οποίο η Σιρλει Ίτον θα πεθάνει πραγματικά λόγω του χρυσού χρώματος που καλύφθηκε για την σκηνή της ταινίας. Ο μύθος αποδείχτηκε απολύτως ψευδής.

Ο παραγωγός Άλμπερτ Μπρόκολι μόλις είδε τον Γκερτ Φρομπ, τον θεώρησε αμέσως τον ιδανικό ηθοποιό για τον ρόλο του Γκολτφίνγκερ, παρότι ο Φρομπ δεν μιλούσε καλά την αγγλική γλώσσα.

Η παγκόσμια πρεμιέρα της ταινίας έγινε στις 28 Σεπτεμβρίου 1964 και στην Ελλάδα η προβολή της πραγματοποιήθηκε στις 28 Φεβρουαρίου του 1965.

Ο Χρυσοδάκτυλος ήταν το πρώτο blockbuster του Μποντ, με έναν προϋπολογισμό ίσο με αυτόν των δύο προηγούμενων ταινιών.

Τα γυρισμάτα της ταινίας πραγματοποιήθηκαν από τον Ιανουάριο έως τον Ιούλιο του 1964 στο Ηνωμένο Βασίλειο, την Ελβετία και τις Ηνωμένες Πολιτείες.

Πολλά από τα στοιχεία που εισήχθησαν στην ταινία εμφανίστηκαν σε πολλές από τις μεταγενέστερες  ταινίες του Τζέιμς Μποντ, όπως η εκτεταμένη χρήση της τεχνολογίας και τα αξεσουάρ.

Παραπομπές

Εξωτερικοί σύνδεσμοι 
 Ο  
 

Βρετανικές ταινίες
Ταινίες του 1964
Ταινίες σε σκηνοθεσία Γκάι Χάμιλτον
Αγγλόφωνες ταινίες
Ταινίες με μουσική σύνθεση Τζον Μπάρι
Ταινίες Τζέιμς Μποντ
Βρετανικές κατασκοπικές ταινίες
Ταινίες βασισμένες σε βρετανικά μυθιστορήματα
Ταινίες σε παραγωγή Άλμπερτ Μπρόκολι
Ταινίες σε παραγωγή Χάρι Σάλτσμαν
Ταινίες τοποθετημένες στη Φλόριντα
Δήμητρα Αράπογλου

Η Δήμητρα Αράπογλου είναι Ελληνίδα πολιτικός. Εξελέγη στο Ελληνικό Κοινοβούλιο με τον ΛΑΟΣ στη Β΄ Πειραιώς στις εκλογές του 2007. Σε παγκόσμιο επίπεδο, είναι ο δεύτερος κωφός άνθρωπος που εξελέγη σε κοινοβούλιο. Έχει μιλήσει ανοιχτά για τις διακρίσεις που υπέστη ως κωφή βουλευτίνα στο Ελληνικό Κοινοβούλιο. 

Η Αράπογλου είναι ενεργό μέλος της ελληνικής κοινότητας κωφών.

Παραπομπές 

Βουλευτές Β' Πειραιά
Βουλευτές εκλεγμένοι με τον ΛΑΟΣ
Έλληνες πολιτικοί του 21ου αιώνα